Foto: imotski.hr

OPĆINSKO državno odvjetništvo u Splitu podiglo je optužnicu za prijevaru protiv HDZ-ovog gradonačelnika Imotskog, Ante Đuzela. Naime, terete ga da je podnio lažnu medicinsku dokumentaciju na temelju koje mu je priznat status hrvatskog ratnog vojnog invalida sa stupnjem invalidnosti od 20 posto.

Đuzela tako terete da je 2000. godine ostvario pravo na osobnu invalidninu i pravo na porezne olakšice pri obračunu poreza na dohodak te da je na temelju navedenih osnova pribavio nepripadajuću imovinsku korist u iznosu od 97.461,30 kuna, na štetu proračuna RH.

"Ranjavanje im nije sporno, ali tvrde da nalaz ne valja"

Tekst se nastavlja ispod oglasa

U optužnici se navodi da je Đuzel u rujnu 1999. godine, u nakani da se neosnovano znatno materijalno okoristi, podnio zahtjev za priznavanjem statusa ratnog vojnog invalida. Priložio je 12 lažnih liječničkih nalaza za razdoblje od listopada 1992. do studenog 1994. godine, iako je bio svjestan da ti nalazi nisu istiniti, a sve s ciljem lažnog prikazivanja kontinuiteta liječenja.

"To je njihova stvar. Ja na njih ne mogu utjecati. Što ću komentirati. Moje ranjavanje na južnom bojištu nije sporno, ali oni tvrde da nalaz nije važeći", kazao nam je Đuzel, koji tvrdi da se neće kandidirati na izborima u svibnju, a dao je naslutiti i to da neće još dugo voditi ni HDZ u Imotskom.

Još uvijek je u tijeku i postupak za putne naloge i noćenje u zagrebačkom hotelu Westin, u kojem Đuzelu terete da je gradsku blagajnu oštetio za desetak tisuća kuna.